Arabako Ikus-entzunezkoen Rally Bertikalaren lehen edizioak baditu irabazleak - Araba - Alea.eus\nArabako Ikus-entzunezkoen Rally Bertikalaren lehen edizioak baditu irabazleak\nErredakzioa 2020-12-08 12:19\nArabaXpress rally bertikalaren sariak banatzeko ekitaldia. / AFA\nArrakastatsua izan da ArabaXpress Arabako Ikus-entzunezkoen Rally Bertikalaren lehenengo edizioa. Egindako bideo originalei esker, Andoni eta Alaia, Dani Martinez, Uxue Olabarria eta Cintia Martinez izan dira garaile.\nTik Tok eta Instagram bidezko ArabaXpress rally bertikalaren lehen edizioa iragan asteazkenean amaitu zen, abenduaren 2an, Ignacio Aldecoa kultura etxean egindako sari banaketarekin. Lanen oinarrizko gaia Zaindu zaitez, zaindu gaitzazu izan da, eta 40 lehiakide inguru aritu dira lehian. Ekitaldian, Ana Del Val Kultura Saileko diputatuak eta David Alvarez ArabaXpresseko zuzendariak eskerrak eman zizkieten parte hartzaile guztiei, egindako lanagatik.\nRallya azaroaren 26tik 28ra bitartean egin da, eta banaka zein sei lagun arteko talde mistoetan egin dira lanak. Lan guztiak formatu bertikalean izan dira, eta atal bakoitzean euskarazko zein gaztelaniazko bideak aurkeztu dira.\nIrabazle bakoitzak garaikurra eta 100 euroko saria jaso ditu. Lau kategoria zeuden, eta irabazleak Andoni eta Alaia, Dani Martinez, Uxue Olabarria eta Cintia Martinez izan dira, bakoitzari zegokion kategorian:\nKomedia onena: Dani Martinez\nUna publicación compartida de ARABAXPRESS (@arabaxpress)\nKomediari eskainitako kategorian, Dani Martinez nabarmendu da. Atal horretan nagusi izan dira umorezko esketxak, hala nola bikoizketak edo duetoak. Gasteiztarra izan da garaile Hago ¡chas! y aparezco a tu lado lanarekin: pandemia garaian hartu beharreko hainbat neurriren gainean kontzientzia bultzatzen du, sormen tresnatzat umorea erabiliz.\nKoreografia onena: Andoni eta Alaia\nAndoni eta Alaiaren koreografiak liluratu du epaimahaia, Arnasa hartu da sormen lanari "darion sormenari eta berezitasunari esker". Biak Izarrakoak (Urkabustaiz) dira, eta Arabako herri txiki batean bizitzeak zer sentiarazten dien adierazi nahi izan dute beren lanarekin.\nEfektu berezi onena: Cintia Martinez\nCintia Martinezen Un pequeño gesto, una gran ayuda obrak erakarri ditu epaimahaiko adituak, efektu berezien modalitatean. Eskuak garbitzea ekintza soil baina eraginkorra dela erakutsi nahi izan du gazte horrek: "Keinu soil batek gizartea zaintzen lagun dezakeela".\nBideo narratibo onena: Uxue Olabarria\nAzkenik, kontakizunen kategorian, epaimahaiak Zaindu zaitez, zaindu gaitzazu izeneko bideoa hautatu du. Uxue Olabarria da egilea, eta lan horren bidez Guardiatik gogorarazi nahi izan du nolakoa zen mundua koronabirusa iritsi aurretik: "Benetan merezi duela nork bere burua zaintzea, dena lehen bezalakoa izan dadin berriz", aldarrikatu du Olabarriak.\nArabako lehenengo ikus-entzunezkoen rally bertikala izan da aurtengo ArabaXpress. Adin guztietako jendeak izan du parte hartzeko aukera, eta, horretarako, piezak grabatu eta editatu behar izan dituzte mugikorrarekin. Gehienez 48 orduko epean, parte hartzaileek euren lanak sortu behar izan dituzte, rallya hasi arte isilpean gordetako gai bat oinarri hartuta.\nLehenengo edizio honetan, Gasteiz, Guardia, Izarra, Lantaron, Zuia, Larrazkueta, Agurain, Armentia, Estavillo eta Amurrioko parte hartzaileak izan dira. Bestalde, honako hauek izan dira epaimahaikideak: Yusan Acha, telebistako errealizadorea; Aunitz Alberdi, kazetaria eta berriemailea; eta Joseba Fiestras, kazetaria eta FesTVal jaialdiaren zuzendaria.\nEgitasmoaren helburu nagusia izan da ikus-entzunezkoen arloko joera nagusiak Arabako landa zonara eta Gasteiz hiriburura eramatea; baita herritarrak teknologia berrietan trebatzea eta belaunaldien arteko loturak sortzea ere, ikus-entzunezko lan laburren bidez. Antolatzaileen arabera, halaber, aurkeztutako lanek balio izan dute "lurralde historikoaren alderdi onen berri zabaltzeko mundu osoan, planeta osoan mila milioi erabiltzaile baino gehiago dituzten aplikazioak erabili baitira".


John Reed (kazetaria) - Wikipedia, entziklopedia askea.\nJohn Reed (kazetaria)\nPortland, 1887ko urriaren 22a\nMosku, 1920ko urriaren 17a (32 urte)\nkazetaria, poeta, idazlea, gidoilaria eta sindikalista\nMundua astindu zuten hamar egunak\nInsurgent Mexico (en)\nCommunist Labor Party of America (en)\nJohn Silas Jack Reed (Portland, Oregon, Ameriketako Estatu Batuak, 1887ko urriaren 22a - Mosku, Sobietar Batasuna, 1920ko urriaren 17a) kazetari iraultzailea izan zen. Gerra gaiak landu zituen batez ere. Lehen arrakasta sonatua Mexikoko Iraultzari buruz egin zuen kronika-bilduma izan zen, Pancho Villa buruzagiarena bereziki: Insurgent Mexico (1914, Mexiko Iraultzailea). Lanik aipagarriena, ordea, Errusiako Sobietar Iraultzari buruzkoa da: Ten Days That Shook the World (1919, Mundua astindu zuten hamar egunak). Alderdi Komunistako kide zen, eta boltxebikeen aldekoa. Estatu Batuetan sobietarren aldeko espioitza-lanak egitea leporatu zioten, eta Sobietar Batasunera ihes egin behar izan zuen 1918an. Tifusak jota hil zen, eta Kremlinen hilobiratu zuten beste boltxebike ospetsuekin batera.\nMundua astindu zuten hamar egunak (1919)\nWikimedia Commonsen badira fitxategi gehiago, gai hau dutenak: John Reed (kazetaria)\nBNF: 12176145r (data)\nOpen Library: OL267041A\nGutenberg proiektua: 1109


Iruñeko 2016ko Ezpalak jaialdiaren kronika — dantzan.eus\nHemen zaude: Hasiera › Komunitatea › Ezpalak jaialdia › Iruñeko 2016ko Ezpalak jaialdiaren kronika\nIruñeko 2016ko Ezpalak jaialdiaren kronika\nEzpata bailitzan, arkatza zorroztu eta idatz dezagun aurtengo Ezpalak jaialdiaren kronika.\nGaizki hasi genuen jaialdia bezperan. Huelvakoak ongi heldu ziren Bilboko aireportura, Newcastleldarrak ere bai, baina ez haien ekipajeak. Musika tresnak eta ezpatak bai, baina ez dantzarako arropak. Kezka horrekin ekin genion maiatzaren 28ko egunari. Eskerrak Eibartarrek rapper ezpatak ezezik, morris dantzarien jantziak ere ba omen dituztela haien jantzitegian, eta haiekin jantzi genituen inglesak. Espezial!\nUrko Aristiri galdetu eta esan zigun eguraldi ona enkargatu zigula goizerako, baina ez sobera luzatzeko, arratsaldean ekaitza zetorrela. Garantia horrekin ekin genion egunari. Maritzuliko Biarriztarrak izan ziren heltzen lehenak. Ondotik Eibarko busean, Eibartarrak, San Bartolome de la Torrekoak eta Newcastleldarrak. Lesakarrak autoz heldu ziren berehalaxe.\nKafetxo bat, lasai-lasai arropak aldatu eta 11:45etarako denak prest ginen Iruñeko Club Natacion-eko sarreran. 12:00ak aldera hasi genuen kalejira eta bazterretan hamaika lagun zintzarri doinuko desfile koloretsuari so. Halako batean heldu ginen Burguen plazara.\nDuguna-Iruñeko dantzarion dantza-eskolako haurrena izan zen lehen txanda. Ezpata-dantzen irudi koreografikoetan oinarrituriko esperimentu moduko bat egin zuten bi taldetan banatuta, haien irakasleetako batzuekin batera.\nEz ziren denak aritu. Izan ere, Maritzuli konpainiaren San Martinen ezpata-dantzako arku-dantzarien artean Dugunako 12 infiltratu txiki zeuden. Iaz Biarritzen dantzatzekoak ziren, azkenean ezin eta txirrinta kentzeko aukera heldu zitzaien berriz Iruñean. Beraz, Biarritzeko talde jendetsuaren txanda izan zen jarraian. 28 ezpata-dantzariko tropela, 12 arku-dantzariz osatutako beste bi talde, 6 ezpata-txiki, buruzagia... Jendetsu eta koloretsua izan zen lapurtarren jarduna.\nBiarriztarren ikusgarritasunetik San Bartolome de la Torrekoen sotiltasunera. Jaialdia bukatu eta lagun batek baino gehiagok aipatu zigun zeinen ederra egin zitzaien andaluziarren dantzakera. Guri ere bai. 7 aldairez osatutako ezpata-dantza erakutsi ziguten gaita -gure txistuaren gisako tresna- eta danborraren aginduetara. Mugimendu dotore, duhin, zehatz, pausatu baina energiaz beterikoak. Oso dantza zeremoniala. Oso dantza ederra. Gozada bat!\nAndaluziarren solemnitatetik Lesakarren bizkortasunera. Txistuen erritmo biziarekin bat, zubiak eta makil-gurutzeak, batetik-bestera. Jendeak txaloz eskertu zituen lesakarren ahaleginak. Mutil-dantza, Zeharkakoa eta Zubi-gainekoa eman zituzten indar handiz.\nNewcastleldarrak bihurri sartu ziren plazara. 5 rapper ezpata-dantzari eta dantzak aurkeztu eta publikoarekin interakzioa bilatzen zuen kapitaina. Mugimendu azkar eta korapilatsuak zapateatuekin tartekatu zituzten dantzariek, kapitainak zirikatzen zituen bitartean. Uneka, ezpatekin sorturiko izarrek edo dantzarien itzulipurdiek ikusleak txaloka jarri zituzten. Ederra ingelesen lana ere!\nEtxekoekin hasi eta etxekoekin bukatu behar... Eibarko Kezka dantza taldekoak etxekotzat ditugu eta haiekin batera "Aunitz urtez" ezpata-dantza plazaratu genuen Burguen plazan. Arrateko ezpata-dantzaren eta Sanfermin Aldapakoaren arteko senidetzetzat har genezake muntaitxo hau eta publikoak zinez eskertu zuen. Emanaldiaren argazkiren bat jar genezake, baina agian hobe ezpata-dantza osoa ikustea?\nPentsa liteke, ordu t'erdiko emanaldiarekin amaitu zela Iruñeko Ezpalak jaialdia, baina ez! Bazkariaren ondotik, eta jada bere ekipaje eta arropak berreskuraturik, ingelesak tabernaz taberna kurritu zuten Iruñeko alde zaharra garagardo truke hainbat orduz. Eguna Eibarren nola argitu zien, eibartarrek kontatu beharko dute...\nHasier Moreno-ren argazki bilduma ederra ikus dezakezue hementxe:\nEta jaialdi osoaren bideoa, hemen, Nafar Telebistaren eskutik:


Ariketa fisikoa zakurraren haurdunaldian | Consumer\nAriketa fisikoa zakurraren haurdunaldian\nTxakur keinukariak ordubete inguru behar du egunero, eta paseoak, jolasak eta haurdunaldiko fase bakoitzerako egokiak diren jarduerak egin behar ditu.\nTxakur guztien bizitza, arraza handietakoa izan (Daniar Handia, adibidez) edo ñimiñoa izan (Chihuahua), haurdun dagoen emearen sabelean hasten da, obulua ernaltzen denean. Kumeak 63 eta 67 egun bitartean iraungo du, batez beste, erditzeko unea iritsi arte. Txakurra ariketa fisiko egokia egitera animatzea funtsezkoa da gure maskotaren eta txakurkumeen osasuna zaintzeko. Hona hemen aholku batzuk:\nHaurdun dagoen txakur batek ariketa fisiko neurritsua egin behar du, osasuntsua baita bai emearentzat bai txakurren ernaldiak irauten duen bederatzi asteetan bere sabelean egoten diren txakurkumeentzat.\nHaurdun dagoen txakur batek ariketa fisiko neurritsua egin behar du: osasuntsua da bai emearentzat bai txakurkumeentzat.\nErnaldutako emeari mugimendu egokiko jarduera proposatzeak lagundu dezake etorkizuneko amaren osasuna zaintzen eta kumeen ongizatea zaintzen.\nEguneroko ibilaldiak garrantzitsuak dira haurdun dagoen txakurrarentzat.\nObesitatea prebenitzea pisu handia du horrek, eta horregatik dira hain garrantzitsuak ibilaldiak eta mugimendu-jokoak txakur ernari batean, gehiegizko kiloek haurdunaldian arazoak sor baititzakete. Horregatik, aire zabaleko ibilaldi erregularrak ezin utzizko jarduera dira haurdun dagoen maskotarentzat.\nTxakurra animalia soziala da. Emearen aburuz, aire zabaleko ibilaldiak, ariketa fisikoaz gain, inguruko beste animalia batzuekin dituen harreman sozialak estutzeko modu bat dira. Ibilaldietan, maskotak beste zakur batzuekin jolasteko eta desestresatzeko aukera izanen du. Osasun fisikoa zaintzeko modu bat da, baina baita oreka mentala zaintzeko ere.\nHala ere, ibilaldiek ez dute zertan izan haurdunaldiko ariketa-proposamen bakarra, haurdunaldiko lehen zortzi asteetan behintzat. Maskotak korrika egiten duenean gozatzen badu, gogokoen duen pilotari jarraitzen badio edo esplorazio-jardueretan parte hartzen badu (adibidez, <ahref=”https://www.consumer.es/web/es/maskotak/salud/txertas-y-gaixotasunak/2012/02/06/206979.php”“txakur-gordelekuaren jolasa, bertsio ), ez dago zalantzarik jolasteko.\nNolanahi ere, komeni da jarduera ludikoa emearentzat segurua dela zaintzea. Ahal den guztietan, komeni da txakurrari egunean jarduera fisiko moderatua egiteko ordu bat ematea gutxienez.\nKontuz tenperatura altuko jokoekin\nBeroaren ondorioz, haurdun dagoen txakurrak ohikoa baino abiadura handiagoan transpiratzen du. Horregatik, komeni da zenbait neurri hartzea gure maskota uda-garaian haurdun geratzen denean. Jolas eta jarduera fisikoak goizeko lehen orduetan edo arratsaldeko azken orduan kontzentratzea, termometroa jaitsi denean, ideia ona da haurdun dagoen emearen bero-kolpeari aurrea hartzeko.\nHaurdunaldiak aurrera egin ahala eta txakurkumeak amaren sabelean hazi ahala, komenigarria da pixkanaka-pixkanaka muturreko jarduera fisikoa murriztea, bidean dauden txakurkumeentzat arriskutsua izan baitaiteke. Horregatik, haurdunaldiaren azken astean (bederatzigarren astean) emearen eguneroko jarduna aire zabaleko ibilaldietara mugatzea gomendatzen da.\nProteina gehiago eta bahitutako maskota gehiago\nTxakur baten bizitzako etapa gutxi dira haurdunaldiarena bezain zorrotzak. Amaren sabelean etengabe hazten diren kumeek gero eta elikagai gehiago behar dituzte. <ahref=”https://www.consumer.es/web/es/mascota/perro/alimentacion/2012/01/30/206558.php”–eme ernatuak proteina gehiago ematen dituen elikadura behar du eta energia asko. Baina kontuan hartu behar dira zenbait neurri.\nErnaldutako txakurrak proteina apartak eta energia asko behar ditu fase gogor hori igarotzeko. Lau kume zain dituen eme batentzat, janaria %5 gehitu behar da astean. Horrela, haurdunaldia bederatzigarren astean hasten denean, txakurrak beharko duen janari kopurua haurdunaldiaren aurretik jaten zuenaren laurdena izango da.\nGomendagarria da haurdun dagoen eme batek jan behar duen janari eta proteina kantitatea pixkanaka handituz joatea maskota horri proposatzen zaion ariketa fisiko neurritsua. Horrela, gizentasun arriskua saihesten da.\nAriketa gehiago, saio txikitan banatua\nAhal den guztietan, emeari gutxienez ordu bat eman behar zaio eguneroko jarduera fisiko moderatuan.\nErditzeko unea hurbiltzen denean, askotan emea urduri egoten da. Ez da harritzekoa, ernaldiaren zortzigarren astetik aurrera, txakurkumeei erditu dakien prestatu den lurra edo ohe arrea eztenkatzea. Ariketa fisikoa, ibilaldietara mugatua, bereziki beharrezkoa da txakurrarentzat haurdunaldiaren etapa honetan, lasaiago sentitzen laguntzen baitu.\nErditzeko unea hurbildu ahala, komeni da eguneroko ariketak egunean zehar banatzea. Lanaldian zehar banatutako hogei minutuko ibilaldiak onuragarriak eta beharrezkoak dira txakurrarentzat. Ahal den guztietan, ibilaldiak lau ibilalditara edo egunean 20 minututik beherako bost ibilalditara igotzeak haurdunaldiaren amaierari osasun egoera hobearekin aurre egiten laguntzen dio emeari.\nProposatu zure txakur haurdunari mugimendu-jarduera egokia: etorkizuneko amaren osasuna zaintzen eta kumeen ongizatea zaintzen laguntzen du.\nGogoan izan aire zabaleko ibilaldi erregularrak ezin zaizkiola maskotari uko egin.\nZure maskotak korrika egitean, gogokoen duzun pilotaren atzetik ibiltzean edo esplorazio-jardueretan parte hartzean gozatzen badu, ez izan zalantzarik eta lehenengo zortzi asteetan gutxienez jolastera animatu.\nAhal den guztietan, saiatu txakurrari gutxienez ordu bat ematen eguneroko jarduera fisiko moderatuan.\nUdan, jolas eta jarduera fisikoak goizeko lehen orduetan edo arratsaldeko azken orduan egin behar dira: gure eme kudeatzailearen bero-kolpea saihestu behar da.\nErditzeko unea hurbildu ahala, komeni da gure txakur haurdunaren eguneroko ariketak egunean zehar banatzea. Eguneko hogei minutuko ibilaldiak onuragarriak eta beharrezkoak dira txakurrarentzat.\nZalantzarik izanez gero, edo konplikaziorik sortuz gero, zatoz albaitariarengana.\nhaurduntza hazkuntza perra-eu ugalketa


Aramatik Aramara 85 urteko aldarria - Goierriko Hitza : Goierriko Hitza\nAramatik Aramara 85 urteko aldarria\nAutodeterminazioaren aldeko aldarrikapena lehenengo aldiz Aramako eta Altzagako udal aktetan idatzi zuten, 1931ko apirilaren 16an. Errepublikak bi egun zituen, eta euskal estatutuaren peskizan ...\n2011ko apirilaren 18an, Goierri beheko 18 alkate Itsasondon elkartu zituen Nazioen Munduak —gerora Gure Esku Dago bihurtu zen mugimendua—, autodeter- minazio aldarrikapena egin zutenetik 80 urtera. / Aimar Maiz\nAutodeterminazioaren aldeko aldarrikapena lehenengo aldiz Aramako eta Altzagako udal aktetan idatzi zuten, 1931ko apirilaren 16an. Errepublikak bi egun zituen, eta euskal estatutuaren peskizan mugituak ziren jada udalak.\nEkaitzaren osteko eguzki printza bezainbesteko argitasuna izan zen Errepublikaren etorrera 1931ko apirilean euskal udalentzat. Diktadura eta monarkia atzean utzi, eta apirilaren 14an itxaropena erne zen, lehenengo goizaldean Eibarren eta iluntzean Madrilen erregimen aldaketa gauzatu zutenean. Bi egun lehenago, hilaren 12an, igandea, udal hauteskundeak izan ziren. Udalak eratzeko batzarrak astean zehar burutu ziren Goierriko herri askotan. Eta ez zuten haizeak nondik joko itxaron postura eta eskakizun politikoak zehazterakoan.\nAraman eta Altzagan udalbatza berriak apirilaren 16an eratu zituzten. Karguak izendatu ondoren —Joaquin Mujika jarri zen alkate Araman, Jose Consuelo Oiarbide Altzagan— eta udal funtzionamenduko erabaki batzuk hartu eta gero, mami politiko historiko handiko akordioa egin zuten: «Azkenik —diote bi aktek, berdin—, erabaki zen Gipuzkoako Errepublikako gobernadore zibilari karguhartzeen berri ematea, eta ezarritako erregimenarekin bat egitea, benetako lankidetza eskainiz eta zera eskatuz».\nEta eskakizun zuzena eta garbia egin zuten jarraian: «Une historiko honetan, gure nazioaren askatasun politikoen erregimen suntsitzailea desagertu den honetan, Espainiako estatuaren berregituraketa berriaren aurrean, udal honek, nazio gisa Euskalerriari [Araman Euskalerria hitza darabil] dagozkion eskubide naturalak eta historikoak baieztatu ondoren, Euskal Herriaren autodeterminazioaren lehenengo ekintza bezala Euskal Errepublika aldarrikatzea eskatzen du, gure arbasoek gozatu zuten bezala, gainontzeko Iberiar Errepublikekin konfederatua».\nOrmaiztegi eta Itsasondo\nHandik aurrerako egunetan, hitz beretan mintzatu zen Ormaiztegiko Udalbatza (apirilaren 17an) eta Itsasondokoa (apirilaren 18an).\nNola Araman, hala Itsasondon, zein Altzagan, udal idazkaria pertsona bera zen: Joxe Angel Izuzkiza Altuna itsasondoarra. Figura interesgarria da, Goierrin «autodeterminazio» kontzeptua duten lau aktetatik hiruren egilea delako —beste udalerrietan ez da hitz hori ageri, Ormaiztegin salbu—. Izuzkiza 1927tik 1936ko abuztuan atxilotu arte izan zen idazkari. Frankistek Reinosara (Kantabria, Espainia) deserriratu zuten gero, lana han emanda.\n«Oso pertsona euskaltzalea zen, eta hizlari gisa urtetan EAJk antolatutako ekitaldi publiko askotan parte hartu zuen. Kazetari eta Itsasondoko kronikalari gisa, berriz, Murumendi ezizenarekin, El Dia egunkarian, eta Euzkadi eta Argia aldizkarietan idatzi zuen», dio Arkaitz Arruabarrena historialariak Arama, apunte historiko eta etnografikoak liburuan.\nOrmaiztegin, berriz, aktak zehaztu du udal ordezkaritza osoa «euskal abertzalea» dela.\nMikel Aramendi ikertzaile itsasondoarrak dioenez, EAJren bidez iritsi zen autodeterminazio kontzeptudun adierazpen hori Goierrira «Errepublika aldarrikatu zeneko egunean bertan [apirilaren 14an] Donostiako Udalbatzan jelkideen gutxiengoa osatzen zuten zinegotziek idatzi berbera aurkeztu baitzuten».\nGiro politikoa bero zegoen 1931ko apiril hartan. Kataluniak errepublika eta estatu propioa aldarrikatu zituen 14an bertan. Hiru egun iraun zuen nahiak, Madrildik ministro talde bat joan, eta negoziazioetan autonomia estatutura murriztuta utzi baitzuten subiranotasun egarria. Generalitatea berreskuratu zuten, horrekin.\nEuskal politikari abertzaleak ere kataluniarren ildotik hasi ziren mugitzen, batik bat Bizkaian. Bermeo, Mundaka, Elorrio, Getxo eta Gernikako alkateek prentsan publiko egin zuten autodeterminazio beharra, Hego Euskal Herrian ere.\nApirilaren 17an Gernikara joateko deia ere luzatu zuten alkate haiek. Poliziak eragotzi zien herrian biltzea, eta Gernikako Agiria kanpoaldean izenpetu behar izan zuten, azkenean: Euskal Errepublika zuten helburu, «bertako hiritar guztiei, oraingoei nahiz gerokoei, egokiera askea eta baketsua bermatzeko eta ororentzako ongia eta askatasunak ematen dituen onurak ziurtatzeko».\nAutodeterminazio kontzeptuaren filosofia zeukan oinarri manifestu hark ere: «Askatasunez erabakita gobernatzeko herriek duten eskubide berezko eta ezin kenduzkoa» aitortu zuten. «Libre determinazioa» kontzeptua erabili zuten haiek.\nEstatus politikoaren eztabaida Lizarran bideratu zuten, 1931ko ekainaren 14an Euskal Estatutuari bide emateko. 220 udal elkartu ziren, eta 200ek onartu zuten Eusko Ikaskuntzak idatzitako testua.\nEgitate historiko soiletatik harago, Gure Esku Dago dinamikak duela 85 urteko egoera eta mugimendu hartan jarri du arreta; erabakitzeko eskubidearen aldarrikapena aspaldikoa dela frogatzeko, eta estatus politikoa aldatzeko formula gisa, herri nahiz erakundeen batasun mugimenduak duen indarraz ohartarazteko.\n«Duela 85 urte ere, gaur egungo aldarrikapenak bizi-birizik zeuden. Orain baino biziago, seguru asko», dio Gure Esku Dagoko Anjel Oiarbidek.\nErabakitzeko eskubidearen defentsan, eta ekainerako Goierrin deituta dagoen galdeketaren atarian (Nahi al duzu euskal estatu burujabe bateko herritarra izan? da galdera), 1930eko hamarkadako neurri bera ematea lortu nahi da: «85 urtera, goierritarrak ardatzari heldu, galdera adostu eta ariketa egiteko gai garela ospatu behar dugu».\nErrepublikaren hasierako autodeterminazio eskakizun harekin, Euskal Herria Europara begira zegoela gogorarazi du Oiarbidek. «Autodeterminazio terminoa lehenengoetariko aldiz erabili zuten. I. Mundu Gerraren ondoren, austro-hungariarren arteko gerran hasi ziren erabiltzen. Mundu Gerraren bukaerako 14 puntuko deklarazioaren puntuetako bat da autodeterminazio eskubidea; determinazio librea ere aipatzen da. 1905ean, Norvegiak Suediarengandik independentzia lortu zuenean, norvegiarrek sinadura bilketa bat eginda abiarazi zuten prozesua, baketsu», gogoratu du Oiarbidek.\nEuropan herrien erabakimenaren aldeko «korronte bat» bazen, eta euskal herritarrek haiengan zeukaten iparrorratza jarrita, ordurako. «Euskal Herria terminologia modernoen atzetik zebilen jada. Europan oraindik ere aurrera segitzen du. Gu geratu gara atzera. Frankismoak etenaldia ekarri zuen, eta erabat gerarazi zuen 1930eko hamarkadan Euskal Herrian erne zena».\nAtzera, Goierrin eta Euskal Herrian, 85 urteren ondoren, tonu hura «berreskuratzea» da orain zeregina, «oinarri bat» ematen diolako erabakitzeko eskubideari. Txinparta piztutako leku berean saiatuko dira, bihar, sugarra hauspotzen.\n1931tik 1936ra, Errepublika aldarrikatu zenetik Euskal Estatutua onartu eta lehen erakundeetara.\n1930-8-17. Donostiako Ituna. Alderdi errepublikazaleak elkartu eta monarkia bukatzeko estrategia adostu zen.\n1931-4-12. Udal hauteskundeak Hego Euskal Herrian eta Espainiako estatuan. Errepublikazaleek eta abertzaleek irabazi zituzten.\nLizarrako antzokian, Euskal Estatutua onartu zuen bilera, 1931n.\n1931-4-14. II. Errepublikaren aldarrikapena.\n1931ko apirila eta maiatza. Goierriko udalak eratzeko batzarretan, autodeterminazioaren eta euskal errepublikaren edo estatutuaren aldeko aldarrikapenak.\n1931-6-14. Lizarrako Estatutua, 220 udal asanbladan elkartuta. Estatutu euskal-nafarraren alde 200, estatutu nafarraren alde 3, inolako estatutu ez ziotenak 15 eta autonomia erregionalaren alde 2.\n1932-6-19. Udalen asanblada Iruñean. Euskal Estatutuaren alde 354, aurka 137 (horietatik 123 nafarrak), abst. 59.\n1933-11-5. Estatutuaren erreferenduma.\n1934ko otsaila. Estatutuaren prozesua gerarazi zuen Espainiako Gobernuak.\n1936-7-18. Gerraren hasiera.\n1936-10-6. Euskadiko Autonomia Estatutua onartu zuten Espainiako Gorteek. Euskal Gobernua urriaren 7an eratu zuten.\nHautetsien deia galdeketarako\nAutodeterminazio aldarrikapena udalbatzar aktan ipini eta 85 urte zehatz geroago, Arama berriz ere erabakitzeko eskubidearen gune bihurtuko da. Goierrin sekula egin den alkate eta zinegotzi topaketa handiena izatea espero da, bihar, 2016ko apirilaren 16a, larunbata.\nGure Esku Dagok, Elkarrekin egitasmoan, ekaineko galdeketarako beste urrats bat egingo du. Aurreko zapatuan Legazpin galdera aurkeztu ondoren (Nahi al duzu euskal estatu burujabe bateko herritarra izan?), galdeketan parte hartzeko eskatu diete bihar hautetsiek goierritarrei: 16 urtetik gorakoek bozkatu ahalko dute.\nEkitaldia xumea izango da, baina karga sinboliko eta hedadura politiko handikoa. 11:00etan hasiko da.\nGoierriko oraingo 22 udaletako alkate eta zinegotzi guztiak daude gonbidatuta, zuzeneko gutunen bidez. Duela bost urte, 2011ko apirilaren 18an, Itsasondon Goierri beheko 18 alkateak elkartu ziren.\nBi mila zinegotzi kargu\nAramara, ordea, ez daude gaur egungo hautetsiak bakarrik gonbidatuta. Demokrazia aldia berrezarri zenetik gaurdainoko zinegotzi eta alkate guztiei ere deialdi irekia egin die Gure Esku Dagok.\n1979tik 2015era bitartean hamar udal hauteskunde izan dira, Goierrin. Lau urtero, berrehundik gora zinegotzi kargu aukeratu izan dira 36 urte horietan. Guztira, 2.048 udal zinegotzi aukeratu dira eskualde osoan, epe horretan.\nLehenengo «mugarria» 2011n jarri zuen Gure Esku Dagok, Itsasondon. Ikerketa historiografikoen arabera, uste zen Itsasondon izkiriatu zutela lehendabizi aldiz autodeterminazio eskaria. Mikel Aramendi kazetari itsasondoarrak plazaratu zuen akta eta aurkikuntza hura.\nGeroztik, Aramako udal artxiboan aurkitu da bi egun lehenago izan zela han batzarra. Horregatik aukeratu dute Arama 2016ko ekitaldia egiteko, 85. urteurrenean. Aramaz, Altzagaz eta Itsasondoz gain, Zegaman, Zumarragan, Gabirian, Ormaiztegin, Legazpin, Mutiloan, Zaldibian eta Ataunen ere —gutxienez— 1931ko aktetan ageri da atxikimendua.\nBihar, Araman biltzen diren zinegotzi, alkate eta lehenagoko hautetsi goierritarrek agiri bat sinatuko dute, eta egiteko bat izango dute: «Ekaineko galdeketan parte hartzeko deialdia egitea».


EHUko agintariak lotsagorritu dituen Medikuntzako graduazio diskurtsoa - Antropologia MasterraAntropologia Masterra\nEHUko agintariak lotsagorritu dituen Medikuntzako graduazio diskurtsoa\nPosted 2015-05-19 By\n“Arduradunak nahiko gertu ditugula aprobetxatuz, Medikuntza euskaraz ikastea zer den azalduko dizuegu”. Halaxe ekin dio Xabier Iturraspek graduazio ekitaldiko diskurtsoari (behean bideoa ikusgai).\nZailtasunak Medikuntzako bigarren zikloan aurkitu dituztela nabarmendu du ikasleak: praktika eta mintegi gehienak erdaraz jaso dituzte eta ordu teorikoei dagokienez, Gurutzetan %36 izan dira euskaraz, Basurtun erdia, Donostian %65 eta Gasteizen ordu bakar bat ere ez da izan euskaraz, euskal lerroan matrikulatuta egon arren.\n“Errektoretzak beste alde batera begiratzen du”\n“Beraz, arazoa argi dago: ezinezkoa da EHUn Medikuntza euskaraz ikastea. Eta arazoa argi badago, erantzuleak ere bai: dekanotzak eta departamentu buruek gai honekiko interes falta nabarmena erakusten dute, irakasleen kontratazioetan euskaraz jakitea baino garrantzi gehiago ematen zaio sarri harreman pertsonal eta antzeko kontuei; euskara batzordeak urteak daramatza bildu gabe; errektoretzak beste alde batera begiratzen du; eta Osakidetzak EHUrekin duen hitzarmena dela-eta, ezin dute beraiena ez den ospitale batean eskolarik eman”.\nAzken urteotan ez dela aurrerapausorik eman salatu eta Medikuntzako 120 ikasle euskaldunen eskubideak aldarrikatu ditu Iturraspek. “Ez gara bigarren mailako ikasleak!”.\nMIR azterketan, EHUko lehenengoak euskaldunak\n“Goiz honetan hainbatetan entzun dugu jasotako formakuntza bikainaren fruitua direla MIR azterketan lehenengo hamar postuen artean geratu diren EHUko bi ikasleak, baina inork esan al du euskal lerrokoak direla bi ikasle horiek? Ez al du honek frogatzen posible dela mediku ona eta euskalduna izatea?”.\nOsasun sistema euskaldun eta publikoaren alde lan egitera deitu du hizlariak. “Gaur ikasle eta bihar mediku euskaldun bezala, euskaraz ikasi, sendatu eta batez ere euskaraz bizitzeko eskubide osoa daukagulako”.\nPublikoaren txalo zaparrada jaso du diskurtsoak.\nCategories: Bazterkeria sozial eta kulturala, Gu eta Besteak, Hizkuntzaren antropologia, Identitatea, Politika-Ekonomia\nPrevious post: Zorraren mekanika Yanis Varufakisek gu garen ezjakinoi esplikatua\nNext post: Zergatik ezkutatu behar dira emakumeen titiburuak, eta gizonenak ez?\naktibo Duela 2 hilabete\naktibo Duela 3 urte, 10 hilabete\nHuman Rights in an Age of Immorality and Unreason\nAdvice From the Frontlines: DC-Based Human Rights Defenders\nLanguage, Human Rights, and Social Justice\nLA LENGUA FRANCA DE LO SUPRASENSIBLE: SOBRE CHAMANISMO, CRISTIANISMO Y TRANSFORMACIÓN\nEL PATRÓN Y LA PATRONA: MOMENTOS DE PELIGRO EN LA PENHA, RÍO DE JANEIRO\nLEY, VIOLENCIA Y ACUSACIONES DE “MAGIA NEGRA” EN CRÍMENES CONTRA NIÑOS\nOlentzerorekin berbetan…WhatsApp bidez!\n"Ikasleen autogestioa sustatzeko okupatu dugu Leioako Gurutze Gorriaren eraikina"\nFroomen positiboa eta 'Euskadi' izena nork eramango lehia... edo ziklismoak zenbat gogaitzen nauen\nEskuin hegalak mugitzen segitzen du Esako urtegian\nPukara y chullpas de Nama (Tarapacá): Diálogos arqueológicos, patrimoniales y políticos con una comunidad aymara del norte de Chile


Itsas-kudeaketa eta portuko logistika hobetzeko berrikuntza teknologikoa - SPRI\nItsas-kudeaketa eta portuko logistika hobetzeko berrikuntza teknologikoa\nStockare eta Drone by Drone konpainia bizkaitarrek 60.000 euroko finantzaketa lortu dute\nEuskadiko Mugikortasun eta Logistika Klusterrak euskal enpresen parte-hartzea bultzatu du Neptune azelerazio-programa europarrean\nItsas sektorea garatzen laguntzeko asmoz, Euskadiko Mugikortasun eta Logistika Klusterrak guztira 21 euskal enpresaren parte-hartzea bultzatu du, esparru ekonomiko honetako berrikuntza sustatu eta hazkundea erraztea xede duen Neptune azelerazio-programa europarraren barruan.\nUrte hasieran abiatu eta dagoeneko amaituta dagoen Neptuneren lehenengo fasean, Stockare eta Drone by Drone konpainia bizkaitarrek 60.000 euroko finantzaketa lortu dute, RFID teknologia (irrati-frekuentzia bidezko identifikazioa) eta droneak konbinatuz portu-logistikaren esparruko kargen monitorizazioa hobetzea xede duen proiektu bat garatzeko.\nEkimenaren bigarren faseko laguntzak erabakitzeko zain daude une honetan, eta beste 19 enpresak horiez laguntzeko asmoa dute, errealitate aregotua, ikusmen artifiziala, sistema aeronautikoak edota 3D modelaketa bezalako garapen berritzaileak oinarri dituzten 10 proiektu berriren eskutik.\nEuskal proiektuek bigarren deialdi honetan eskatutako finantzaketa 830.000 eurokoa da. Honen inguruko erabakia azaroaren erdialdera jakinaraziko da.\nNeptune programa negozioen azeleragailu bat balitz bezala antolatu da, eta horren partzuergoa Europako zazpi herrialdetako bazkideek osatu dute, horien artean Euskadiko Mugikortasun eta Logistika Klusterrak. Neptunek Innosup funtsetatik bideratutako 2,6 milioi euro izango ditu 2018ko abendura arte, Horizon 2020 programaren barruan.


Sindikatuen arabera, %65eko jarraipena eduki du hezkuntzako grebak - Lea-Artibai eta Mutrikuko Hitza : Lea-Artibai eta Mutrikuko Hitza\nSindikatuen arabera, %65eko jarraipena eduki du hezkuntzako grebak\nLea-Artibai eta Mutrikun, institutuetan egon da jarraipenik baxuena. Markina-Xemeingo Berakruzen eta Ondarroako Zubi Zahar Herri Ikastolan ez dute grebarik egin. Jarraipenagatik balorazio ona egin dute sindikatuek. Jaurlaritzak parte hartze baxuagoa zenbatu du: %45ekoa.\nBilbon egindako manifestazioa.\nArabako, Bizkaiko eta Gipuzkoako unibertsitatez kanpoko hezkuntzako langileak egon dira grebara deituta. Sindikatu guztiek egin dute deia elkarrekin —ELA, LAB, Steilas, CCOO eta UGT—, eta haien kontaketen arabera, deitutakoen %65ek parte hartu dute. Manifestazioak egin dituzte Bilbon, Donostian eta Gasteizen, eta hezkuntzako langileek ez ezik, ikasle eta guraso talde batzuek ere parte hartu dute. Eusko Jaurlaritzak parte hartzeari buruzko datu apalagoa eman du: %45ekoa, eskolen erdiaren datuak jasota.\nLea-Artibai eta Mutrikun, ondokoa izan da jarraipena:\nBekobenta eskolako irakasle, hezitzaile, sukaldari eta begiraleen gehiengoak bat egin du grebagaz, hori dela eta gutxieneko zerbitzuak eduki dituzte.\nMarkina BHI: Irakasleen %17ak egin du bat greba deialdiagaz eta jantokiko sukaldariak ere greba egin dute. Ikasleek eskolak izan dituzte, baina jantokiko zerbitzurik ez da egon.\nBerakruz Ikastolak ez du grebarik egin.\nLea Artibai Ikastetxean ez dute grebarik egin.\nLekeitioko Eskolan greba egiten ari da gehiengoa, eta gutxieneko zerbitzuak dituzte.\nLekeitioko Azkue Ikastolan gehiengoak bat egin du grebagaz, eta gutxieneko zerbitzuak dituzte.\nIturriotz institutuan (erantzunaren faltan).\nEtxebarria: Irakasleen gehiengoak egin du greba, eta gutxieneko zerbitzuak dituzte.\nBerriatua: Irakasleen %60k bat egin du grebagaz, eta ez dute garraio eta jantoki zerbitzurik eduki. Ikasleen %10 joan da goizean eskolara, eta arratsaldean, %1.\nAulestiko Urregarai eskola: ikaslerik ez da joan, eta eskolan dauden 9 irakasleetatik 7k egin dute greba; 2 irakasle egon dira gutxiengo zerbitzuak eskaintzen (%78ko jarraipena).\nZubi Zahar Herri Ikastola: Aldarrikapenekin bat egin badute ere, ez dute grebarik egin, greba bat deitzeko momenturik egokiena ez dela iritzita. Eskolak normaltasunez eman badituzte ere, 12:30ean elkarretaratzea egin dute ikastolaren kanpoan.\nZaldupe eskola publikoa: Grebak jarraipen txikia izan du ikastetxean. Zuzendaritzatik igorritako datuen arabera, irakasle gutxik bat egin dute grebagaz; %20ak baino gutxiagok. Ikasleen gehiengoak, ostera, grebagaz bat egin du.\nOndarroa BHI: Grebak jarraipen txikia eduki du. Zentroak emandako datuen arabera, irakasleen %16-17ak egin du bat grebagaz.\nMunitibar: 8 irakasle daude eskolan, eta hiruk bat egin dute grebagaz.\nMutriku: Galbaixo jairik ospatzen ari ez badira ere, eskolak eta ikastolak hiru egun jai dituzte.\nOndarroako Zubi Zahar Herri Ikastolako irakasleek egin duten elkarretaratzea. Argazkia: Zubi Zahar Herri Ikastola.\nIrati Tobar LABeko ordezkariak grebaren balorazio ona egin du: «jarraipen oso zabala» izan du, haren esanetan. Tobarrek nabarmendu du aldarrikapen «oso zehatzak» dituztela: ratioak jaistea eta langile gehiago kontratatzea, besteak beste.\nAtzo argitaratu zuen Eusko Jaurlaritzak gaurko gutxieneko zerbitzuak ezartzeko agindua, eta aurrekoetan baino handiagoak dira. Grebara atxikitako ikastetxe edo eraikin bakoitzean pertsona hauek egon beharko dute: zuzendaritzako kide batek, mendekoen kidegoko langile batek goizean, eta beste batek arratsaldean, eta COVID-19aren koordinatzaileak.\nGainera, «babesa eta segurtasuna bermatzeko», etapa bakoitzeko irakasle batek joan beharko du ikastetxera, eta, haur eskoletan, Haur Hezkuntzan eta Lehen Hezkuntzan, etapa bakoitzean matrikulatutako ehun ikasleko bi irakasle gehiago jarriko dituzte etapako. 200 ikasletik gora direnean, beste bi, eta horrela jokatuko dute ehun ikasle gehiago dauden bakoitzean. Hezkuntza bereziko eskoletan eta hezkuntza bereziko gela egonkorretan, gutxieneko zerbitzuak %75ekoak dira.\nIkastetxeetan eskaintzen diren beste zerbitzuei dagokienez, garbiketako langileen %100 bertaratzea «ezinbestekoa» izango da, Jaurlaritzak argitaratu duen arauaren arabera. Jantoki zerbitzua ere bermatuta egongo da. Horretarako, gutxieneko zerbitzu hauek ezarri dituzte: sukaldeko langileen %10; begirale bat 2 urteko bederatzi jankideko; begirale bat 3 urteko hamabost jankideko; begiraleen %10 4 eta 5 urteko umeentzat; eta behar bereziak dituztenentzat, «elikadura beharrak asetzeko» behar den gutxieneko begirale kopurua.\nSindikatuak kexu agertu dira gutxieneko zerbitzuak areagotzearekin: «greba eskubidearen urraketa larri bat» dela uste dute, eta ohar batean azpimarratu dute aztertzen ari direla gutxieneko zerbitzuen agindua epaitegietara eramatea.\n«Gobernuak bat egiten du hezkuntza komunitatearen ezinegonarekin». Bingen Zupiria Eusko Jaurlaritzako bozeramaileak aitortu du grebak «erantzun zabala» izan duela, eta ulerbera azaldu da hezkuntza komunitatearen «kezkarekin eta ezinegonarekin». Nabarmendu du hezkuntza komunitate osoak lehentasun gisa hartzen duela aurrez aurreko hezkuntzarekin, eta Jaurlairtzak ere horixe duela helburu. Hortaz, ohartarazi du «komunitate zentzua» izan beharko dela, eta elkarrekin lan egin beharko dutela familiek, irakasleek eta administrazioak.


Delitu txikiak egunero gertatzen dira eta herritar, bertako negozio, hauen jabeei eta azpiegituren jabeei eragiten die. Lapurreta, kalte kriminal eta gizartearen kontrako portaeren gehitzea Europan areagotu da krisi ekonomikoaren ondorioz eta honek, era berean, eragin negatiboa dauka bertako inguru sozioekonomikoan.\nEgun dauden zaintza ebazpideak modu ez egokian jarri ohi dira eta ondorioz irudiaren kalitatea ez da ona froga gisa erabiltzeko. Honetaz gain, sistema ezberdinak eta komunikazio kanalik ez egoteak poliziak bideo horiek erabiltzerik ez izatea dakarte. Poliziaren, saltoki txiki, segurtasun pribatu, garraio publikoko operatzaile eta gainerako azpiegitura publikoen operatzaileen arteko komunikazioa eta koordinazio eraginkorra da gakoa.\nP-REACT proiektuak kostu baxuko zaintza plataforma bat diseinatu eta garatuko du erabiltzaileen arteko komunikazioa bermatuko duena, polizien eta segurtasuneko pertsonalaren gaitasunaren handitzean fokatuz. Ebazpenak bideo eta audio sentsore adimendunak izango ditu delitu txikiak detektatzeko, baita hodeian oinarritutako detekzio eta alerta jarraipen sistema bat eta memoria plataforma bat ere.\nKostu baxuko sentsore adimendunak (irudi eta audio) enpresa txikien lokaletan eta garraio azpiegituren kokalekuetan instalatuko dira. Sentsore adimendun hauek hodeian oinarritzen den bideo edukien kudeaketa sistemara konektatuko dira (ingelesez VCMS), bertan aipatzen diren gertakariak etengabean monitorizatuko dira eta jaramon egingo zaie. Sentsoreek atzemandako gertakari batek lan fluxua hasiko du, instalazioko segurtasun pertsonalari edota dagokion poliziari zuzendutako bideoarekin egindako alertekin eta informazioaren analisi adimendunaren emaitzekin erantzun egokia bermatzeko. Emaitza honek gizarteak delitu txikien aurrean hauen salatzea bermatuko du eta, honela, gailu mugikor adimendunen bidez edota sisteman integraturik ez dauden zaintza sistemen bidez lortutako informazioa (irudiak, bideoa) jasotzeko diseinatua izango da.\nOrdenagailu bidezko ikusmen teknologia, mugimenduaren detekzioa, bideo berreskuratzea, bideoaren analisi semantikoa eta hodeiaren teknologiaren joerak proiektu honetan ustiatuko dira.\nBestalde, azken erabiltzaileen betebehar legezkoak eta etikoak modu egokian beteko direla bermatuko du proiektuak “diseinuko pribatutasuna” moduko ebazpena ziurtatuz.\nProiektuak Europan ematen diren delitu txikiak ere aztertuko ditu, hauek definizioak, kategorizazioak, delitu txikien azterketa, dauden gabeziak eta hauek duten talkak kontuan hartuta. Gauzatuko den ikerketak P-REACT partzuergoari erabiltzaileek jasaten dituzten delitu txikiekin erlazionaturiko erronkak ulertzen lagunduko die, ebazpenaren diseinua erronka hauei egokituz.\nInformazio gehiago: http://p-react.eu/


Oyarzabal Barcenas | Oyarzabalek ustelkeria kasu gehiagi daudela dio\nOyarzabal: 'Ustelkeria kasu gehiegi dago'\nPPren EAEko idazkari nagusiaren esanetan, horrek "herritarren pazientzia agortu du". Hala ere, "demokraziarekiko eta Justiziarekiko" konfiantza izatea aldarrikatu du.\nPPren ohorea epaitegietan defendatzearen alde agertu da Alfonso Alonso\nRajoy eta Cospedal, Barcenasen 'agiri sekretuetan' nahasita\nUstelkeriaren aurkako Fiskaltza PPren kontabilitatea ikertzen hasi da\nOyarzabal: ''Txapuza horiek ez dira ohikoak PPn''\nIñaki Oyarzabal PPren EAEko idazkari nagusiak "ustelkeria kasu gehiegi" dagoela eta horrek "herritarren pazientzia agortu" duela salatu du. Hala ere, Barcenas auziari dagokionez, "dena argitu" arte itxaroteko deia egin du, "demokrazian eta Justizian" konfiantza izan behar delakoan.\nRadio Euskadin egindako elkarrizketa batean azaldu duenez, "kosta" egiten zaio egunkari espainiar batek atzo zabaldutako informazioa sinestea, izan ere, "txapuza horiek ez dira ohikoak" PPn.\nBuruzagi popularra "suminduta" agertu da, "beste edozein herritar bezala", PPko kideak, Euskal Herrian bereziki, "lan duina egiten saiatu direlako, dena arriskatzen, trukean ezer jasotzeko asmorik gabe", eta orain "izen ona galtzen ari gara".\n"Tristetu eta sumindu egiten gaitu polemika horrekin PPko ordezkari guztien eta jarduera politiko guztiaren izen ona zikintzea. Hemen egoera berezia bizi izan dugu, jende ausartak lan egin du, dirua irabazteko asmorik gabe politikan sartu zen jendeak. Gero, arreta ematen du Suitzan milioika euro dituen jendea egoteak", gaineratu du.\nHala eta guztiz ere, PPren buruzagiak "Justiziarengan konfiantza" izateko deia egin du, izan ere, bera da "ardurak zehaztuko dituena". Horren harira, "jarduera publikoarekin zerikusi duten jarduerekiko kontrol arauak eta legeak" aldatu behar direla azpimarratu du, "orain arte ez baita nahikoa egin".


Oinplanoa (arkitektura) – Gizapedia\nAmiens katedraleko oinplanoa.\nArkitekturan, oinplanoa eraikin baten sekzio horizontal bateko planoa da, ikuslea gainetik egongo balitz bezala. Nolabait esateko, oinplanoak eraikin bat ebaki egiten du altuera jakin batetik, eta gaineko elementu eta egiturak ezabatuta, eraikina gainetik nolakoa izango litzatekeen erakusten du. Eraikinak irudikatzeko erabiltzen den beste planoa altxaera edo aurretiko bista da, eraikinak albo batetik irudikatzen dituena.\nBeste hizkuntzetan: gaztelaniaz, planta; ingelesez, floor plant.


Udaltzaingoak erregistratutako delituek behera egin dute | Herribizia\nGardentasuna | Ongizatea | Udal komunikabidea 2021-02-26 | 0\nEzkerretik eskuinera: Maite Gartzia, alkateordea; Mikel Amenabar, Udaltzaingo Burua; Aizpea Otaegi, alkatea; eta Bernar Lemos, Segurtasun zinegotzia.\n2018an, Errenteriako Udaltzaingoak 603 delitu erregistratu zituen; 2019an, 470; eta 2020an, 414\nErtzaintzaren 2020ko datuen zain, 2019ra arteko datuek erakusten digute Errenteriako arau-hauste penalen tasa 1.000 biztanleko, EAEkoa eta Gipuzkoakoa baino baxuagoa izan dela\nUrtero, bai Errenteriako Udaltzaingoak eta bai Ertzaintzak ezagutzen dituzten delitu penalen zifrak argitaratzen dituzte.\nErtzaintzak oraindik 2020ko datuak argitaratu ez baditu ere, 2019 eta 2018ko datu konparatiboek erakusten digute Errenteriako arau-hauste penalen tasa 1.000 biztanleko, EAEkoa eta Gipuzkoakoa baino baxuagoa izan dela.\n• 2018an Errenteriako arau-hauste penalen tasa 30,82koa izan zen, Gipuzkoakoa 32,24koa eta EAEkoa 40,22koa.\n• 2019an, berriz, Errenteriako arau-hauste penalen tasa 29,64koa izan zen, Gipuzkoakoa 33,74koa eta EAEkoa 41,86koa.\nBeraz, datuek erakusten digute Errenteria, konparatiboki, herri segurua dela.\nEdonola ere, herritarren kezka nagusien artean dagoen neurrian, Udalak garbi du beharrezkoa dela herritarrek duten segurtasun sentsazioa hobetzea, ongizatearekin oso lotuta baitago.\nHorretarako, orain arte bezala, bere ahalegina prebentzioaren esparruan jartzen jarraituko du Udalak, bereziki garrantzitsuak direlarik Gizarte Zerbitzuen ikuspegitik egiten den lana, Berdintasun Arlotik eta Emakumeen Etxetik egiten dena, Udaltzaingoak egiten duena eta herriaren eta auzoen diseinu egoki bat izan dezagun Hirigintzatik eta Hiri Mantenutik egiten dena.\nErregistratutako delituen kopuruaren beherakada\n2018 eta 2019 urteen artean, bi poliziek beherakada erregistratu zuten (guztira 176 delitu gutxiago erregistratu ziren), eta 2020ko Ertzaintzaren datuak noiz argitaratuko zain, Udaltzaingoak 414 delituren berri izan du, aurreko urtean baino 56 gutxiago eta 2018an baino 189 gutxiago, orduan Udaltzaingoak 603 delituren berri izan baitzuen.\nDelituak 8 multzo handitan banatzen dira tipologiaren arabera: giza hilketa eta haren formak, lesioak, tortura eta osotasun fisikoaren aurkakoak, sexu-askatasunaren aurkakoak, ondarearen eta ordena sozioekonomikoaren aurkakoak, ordena publikoaren aurkakoak eta beste arau-hauste penal batzuk.\nAzken hiru urteetan Udaltzaingoak ez du hilketarik, torturarik eta osotasunaren aurkako deliturik erregistratu.\nSexu-askatasunaren aurkako delituei dagokienez, 2019an eta 2020an bina erregistratu ziren, 2018an baino bat gehiago, orduan mota horretako delitu bat erregistratu baitzen.\nLesioengatiko delituek gora egin dute 2020an 2019ko datuekin alderatuta, 15etik 21era. 2018an baino puntu bat gutxiago, orduan 22 izan baitziren.\nOndarearen eta ordena sozioekonomikoaren aurkako delituetan sartzen dira ebasketak, lapurretak, kalteak… Mota horretako delituen kopurua nabarmen jaitsi da azken urteotan: 2018an 491 izan ziren, 2019an 381 eta 2020an 332.\nSegurtasun kolektiboaren aurkako delituei dagokienez (besteak beste, droga-trafikoa eta alkoholaren, drogen eta abarren eraginpean gidatzea), kopuruak behera egin du azken urteotan. 2018an mota horretako 51 delitu izan ziren, 2019an 35 eta 2020an 28. Ia delitu guztiak aipatutako substantzien eraginpean gidatzeagatik izan ziren.\nBestalde, iaz ordena publikoaren aurkako 8 delitu erregistratu ziren. 2018an eta 2019an, aldiz, ez zen horrelako deliturik erregistratu.\n“Beste arau-hauste penal batzuk” multzoari dagokionez, horretan ere beherakada egon da, 2018an 38 izan baitziren delituak, 2019an 37 eta 2020an 23.


Doako Runtastic Heart Rate PRO denbora gutxian!\nidatzita: 2018. Otsailaren 13.\nDoako Runtastic Heart Rate PRO denbora gutxian! - 5.0 kanpo 5 oinarritutako 2 boto\nFitness obsesionatuta badago - eta sagarrondoa maite duzu - orduan eskaintza hau zuretzat da.\nHeart Rate Runtasticek ez du xehetasun gehiegi behar; Aplikazioa kamera eta bere argia osagarria erabiltzen du gure pultsua neurtzeko. Bere erabilera ia agortu da, hatz hori jarri genuen kameraren atzealdean, abiarazi eta segundo batzuk itxaron ostean. Heart Rate Runtastic-ekin, zehatz-mehatz jarrai dezakezu zein neurritan burutzen ari diren entrenamenduak.\nEgin klik hemen deskargatzeko!\nPRO bertsioa normalean $ 2-ra igo ohi da, baina orain, doako doako aplikazioa izango duzu. Beno, eskaintza baliozkoa da iOS gailuentzat bakarrik, eta robotak sistemako zaleek ere ordaindu beharko dute.


Margarita Majem, ICAPEM Emakumeen Biriketako Minbizia Ikertzeko Elkarteko zuzendaritza-batzordeko kidea. | Consumer\nMargarita Majem, ICAPEM Emakumeen Biriketako Minbizia Ikertzeko Elkarteko zuzendaritza-batzordeko kidea.\nLehenengo aldiz, erretzen duten gizonak baino emakume gehiago daude, batez ere 18 eta 29 urte bitartean\nEmakume erretzaile gehiago daude erretzaileak baino, batez ere 18 eta 29 urte bitartean, orain arte alderantziz izan denean. Desberdintasunak oso txikiak diren arren, tabako-ohituraren feminizazioa dela dirudi, beste azterketa baten arabera. Gazteen %58 (18 eta 29 urte bitartekoak) 14 eta 18 urte bitartean hasten dira, ikasleen %42,9k erretzen dute eta ohitura kaltegarri hori uzten saiatu diren 30 eta 44 urte bitarteko emakumeen %70ek porrot egin dute. Gainera, 10 pertsonatik 6k, oro har, uste dute erretzeari uzten zaionean biriketako minbizia izateko arriskua hamarkada bat baino gehiago behar dela gutxitzeko. Hona hemen emakumeen tabakismoari buruzko azterlan nazional berriaren datu batzuk, Biriketako Minbizia Emakumeetan Ikertzeko Elkarteak (ICAPEM) egina. Margarita Majemek, Bartzelonako Santa Creu i Sant Pau ospitaleko Onkologia Zerbitzuko mediku atxikiak, eta ICAPEMeko Zuzendaritza Batzordeko kideak, aipatu ditu azterketa horren ondorioak.\nBIRIKETAKO MINBIZIA, OKERRAGOA EMAKUMEETAN\nBiriketako minbizia maskulinoa bezain femeninoa da. Bi sexuei berdin erasotzen die. Baina neskek are gehiago sufritzen dute haien eragina: tabakoak DNAn aldaketak eragin diezazkieke, eta, gainera, konponketa-sistema ez da gizonezkoena bezain eraginkorra, errazago egiten baititu. “40 urtetik aurrera 15 urterekin hasten den emakume batek biriketako minbizia izan dezake”, ohartarazi du Margarita Majemek.\nBiriketako minbizia 40 eta 50 urte bitarteko emakumeetan hautematen denean, diagnostiko horrek eragin handia du alderdi emozionaletik. “Askotan, etxeko zaintzaile nagusiak dira, seme-alabak beren kargura dituztela, eta, familia eta etxerako, gaixotasun horrek eragin handia du”, nabarmendu du Majemek. Medikuntzaren ikuspegitik, biriketako minbiziak jotako gizonek baino tolerantzia txikiagoa dute tratamenduarekiko. Espezialistak zehazten duenaren arabera: “Okerrago jasaten dituzte kimioterapiaren ondorioak, goragale eta gonbitoen eragin handiagoa dute, eta nekea, nekea eta jateko gogoa galtzen dituzte”.\nGaixo horiei laguntzeko, ICAPEMen oraingo eta etorkizuneko proiektuetako bat makillaje-tailerrak egitea da, Europako Biriketako Minbiziaren aurkako Emakumeen Elkartearekin (WALCE) batera. Orain arte, Madrilen eta Bartzelonan antolatu dira. “Tailer hauen asmoa da tratamenduaren toxikotasuna disimulatzen irakastea, eta ordu edo ordu eta erdiz gaixotasunaz ahaztea eta beren kabuz zerbait egitea. Ekimen hori oso ondo onartu dute pazienteek, eta aldizka errepikatzeko asmoa dugu”, adierazi du.\nfumadoras-eu minbizi tabako


Amaia Gereñu: "Lehen oso urruti zegoena gertuago dago orain" - Gipuzkoako Hitza\nAmaia Gereñu: “Lehen oso urruti zegoena gertuago dago orain”\nErretinosi pigmentarioa duten gaixo askori jadanik identifikatu diete zer genek eragiten dien gaixotasuna. Horrek "bide onean" jartzen dituela dio Gereñuk. Oraindik, ordea, gaitza ezin da erabat sendatu.\n2020, abenduak 04 Albisteak, gipuzkoa, Gizartea 966\nErretinosi pigmentarioa zuten zenbait gipuzkoarrek Begisare elkartea sortu zuten duela 23 urte. Hiru lan ildo nagusi ditu gaur egun: gaixotasuna zer den ezagutaraztea eta sentsibilizazio lana egitea; elkarteko kideei arreta osoa ematea; eta ikerketa babestea. Urte hauetan guztietan egindako lana aitortzeko, Gipuzkoako Foru Aldundiak elkarte horri emango dio aurtengo boluntariotza saria —Adolfo Lopez de Munain Biodonostiako doktoreak proposatu zuen elkartearen hautagaitza—. Gaur izango da ekitaldia. Saria oso pozik hartu dutela esan du Amaia Gereñu (Legazpi, 1971) elkarteko kideak.\nGaixotasun arrarotzat hartzen da erretinosi pigmentarioa. Zuen lan ildo nagusietako bat ere gaixotasuna ezagutaraztea da. Gizarteak ezagutzen duela esango zenukete?\nEstatistiken arabera, 4.000 pertsonatik bati eragiten dio gaixotasunak, eta kalkulatzen dugu Gipuzkoan berrehun pertsona inguruk izango dugula erretinosi pigmentarioa. Gaixotasun ezezaguna da, jende gutxiri eragiten diolako eta, gainera, haren ezaugarriak ere arraroak direlako. Duela 23 urte sortu genuen elkartea, eta urte hauetan lan handia egin dugu sentsibilizazioan. Saiatzen gara gaixotasuna ezagutarazten eta jendeari ditugun zailtasunak eta oztopoak azaltzen. Izan ere, zenbat eta gehiago ezagutarazi gaixotasuna, orduan eta errazagoa izango da ikerketa lana, eta gizarteak zenbat eta gehiago jakin zer gertatzen zaigun, orduan eta hobeto biziko gara gu.\nNola laburbilduko zenuke zer den erretinosi pigmentarioa?\nBegiari eragiten dion gaixotasun bat da. Haren sintometako bat da ikusmen eremua txikituz joaten dela. Tunel ikusmena ere esaten zaio. Honela simulatzen genuen orain dela urte batzuk: sorginen txapel bat hartu eta zulo handia aurpegian jarrita, txikitik bakarrik ikusten dugu; hau da, kanpoko guztia galtzen dugu, eta erdikoarekin geratzen gara. Beste sintometako bat da gaueko itsutasuna. Iluntzen duenean edo argi gutxi dagoenean, ezin gara kalean besteak bezala ibili, estropezu egiten dugulako. Azkenerako, itsutasuna eragiten du gaixotasunak, baina pixkanaka: ez da bat-batean gertatzen, eta horrek ere zailtzen du gaixotasuna identifikatzea.\nAskotan, jendea harritu ere egiten da hainbat egoeratan, ezta?\nBai, zeren adibidez gai baikara pertsona bati begietara begiratzeko, baina ez gara gai haren ondoan dagoen elefantea ikusteko. Edo kalean ibiltzeko bastoi baten laguntza behar dugu, baina egunkaria irakur dezakegu, edo mugikorrarekin ibil gaitezke.\nEta ikusten duzuen hori argi ikusten duzue?\nBatzuek bai, besteek ez. Beste guztia itsututa edukita ere, batzuek erdiko hori garbi mantentzen dute; beste batzuek, berriz, kanpokoa irekiagoa dute, eta erdikoa narras ikusten dute. Oro har hitz eginda, erdikoa nahiko ondo ikustea eta kanpokoa galtzea da ohikoena. Baina gaixotasuna arraroa da horretan ere, zeren, nahiz eta erretinosi pigmentarioa izan, patroi ezberdin bat baitu gaixo bakoitzak, baita gaixotasunaren identifikazioan ere. Gaixotasunarekin jaio arren, gazte garaian diagnostikatzen zaie gehienei, baina badaude 50 urterekin diagnostikatutako pertsonak ere.\nGaixotasuna dutenei arreta osoa ematea da elkartearen beste helburuetako bat. Zertan laguntzen diezue?\nDonostia ospitalean, Cristina Irigoien oftalmologoak artatzen gaitu erretinosi pigmentarioa eta erretinako beste distrofia batzuk ditugun gaixoak; hura da espezialista gure gaixotasunaren inguruan. Guk ere bulego bat dugu han, eta, diagnosi berri bat egiten duenean, elkartetik pasatzeko aukera izaten dute gaixoek. Gogorra izaten da diagnosi hori: jakitea ez duela sendabiderik, itsutasuna eragiten duela… Mundua erori egiten da. Momentu horretan oso garrantzitsua da elkartekoak hor egotea eta ez zaudela bakarrik erakustea, eta guri ere on egiten digu, guk pasatu duguna besteek arinago pasatu dezaten lagun dezakegula ikusten dugulako.\nAipatu duzun bezala, gaur egun gaixotasunak ez dauka sendabiderik. Ikerketaren arloan nola daude gauzak?\nBeti pentsatu izan dugu ikerketatik etorriko dela gure sendabidea, eta beti eman izan diogu garrantzia. 2008an, Biodonostia sortu zen, eta Donostia ospitaleko oftalmologia zerbitzua, Begisare, Adolfo Lopez de Munain doktorea eta abar elkartuta, erretinosi pigmentarioaren ikerketa proiektua martxan jartzea lortu zen; ordutik martxan dago. Aurrerapausoak izan dira: adibidez, paziente asko genotipatuta gaude; hau da, jakin da gure zein genetan dagoen akatsa, eta horrek bide onean jartzen gaitu sendabiderako. Asko eskertzen dugu, eta gu ere saiatzen gara laguntzen. Adibidez, Erretinosi Pigmentarioaren Eguna sortu genuen, gaixotasuna ezagutarazteko, ezagutzen ez dena ezin baita lagundu. Funtsak ere lortzen ditugu proiekturako.\nOraindik ez dago gaixotasuna sendatzerik, baina badago tratamendurik gaixotasunaren bilakaera moteltzeko?\nIkerketa ildo bat hortik doa, eta itxaropena badaukagu. 2008an hasi ziren terapia genikoaz hitz egiten, eta jada egiten da gene konkretu batzuetan. Lehen oso urruti zegoena gertuago dago orain. Nahiz eta sendabidea ez izan, gure zelulak bizirik mantentzeko tratamendu baten ikerketa ere martxan dago. Horrez gain, kasu askotan lortu da jakitea zer genek eragiten digun gaixotasuna, eta horrekin eragotzi daiteke zure ondorengoek gene hori izatea. Enbrioiak aukeratuz eta abar, azkenean gaixotasuna amaitzea ere lor daiteke. Hainbat ildotan ari dira aurrera egiten, eta pozik gaude.\nGarapen azkarra izaten al du gaixotasunak?\nNormalean, urteen poderioz joaten da ikusmena gutxituz, baina kasu guztiak ezberdinak dira. Garrantzitsua da zelulak ahalik eta denbora gehien mantentzea bizirik; bestela, denak hiltzen badira, posible da sendabidea etortzea baina gaixoari aplikatzeko aukerarik ez egotea.\nBegisarerentzat izango da Gipuzkoako boluntariotza saria. Nola jaso duzue albistea?\nOso pozik. Eskerrak eman nahi dizkiogu aldundiari, eta, nola ez, Adolfo Lopez de Munain doktoreari, gure hautagaitza proposatzeagatik. Familia handi bat bezalakoak gara elkartean, eta laguntzen diguten guztiei ere eskerrak eman nahi dizkiegu.


Pliken irekiera ekonomikoa - 008A/DGPA/2021 - …\nFototeka departamentala Gobernantza Publikoa eta Autogobernua\nPliken irekiera ekonomikoa - 008A/DGPA/2021 - Gobernantza Publiko eta Autogobernu Sailean euskararen erabileraren normalizazio prozesua VI. Plangintzaldiaren amaierara arte burutzeko aholkularitza zerbitzua.\nInformazio gehiago: Pliken irekiera ekonomikoa - 008A/DGPA/2021 - Gobernantza Publiko eta Autogobernu Sailean euskararen erabileraren normalizazio prozesua VI. Plangintzaldiaren amaierara arte burutzeko aholkularitza zerbitzua.\nGobernantza Publikoa eta Autogobernua(e)ko beste erreportaiak\nOhiko osoko bilkura (2021/12/23)\nOhiko osoko bilkura (2021/12/14)\nLehendakaria LABIren Aholku Batzordearen lehen bileraren buru izan da, abenduaren 3an Euskadin Osasun Larrialdia deklaratu ondoren\nEusko Jaurlaritzak “Herritarra ardatz duten Zerbitzu Publikoen Birdiseinua” foroan parte hartu du\nGaramendik Eusko Jaurlaritzaren eta Zuzenbidearen Euskal Akademiaren arteko lankidetza nabarmendu du\nPliken irekiera teknikoa - 008A/DGPA/2021 - Gobernantza Publiko eta Autogobernu Sailean euskararen erabileraren normalizazio prozesua VI. Plangintzaldiaren amaierara arte burutzeko aholkularitza zerbitzua.


Zortziko; dantza emanaldia atzera eskainiko da, baina formato txikian — dantzan.eus\nHemen zaude: Hasiera › Hemeroteka › Zortziko; dantza emanaldia atzera eskainiko da, baina formato txikian\nZortziko; dantza emanaldia atzera eskainiko da, baina formato txikian\nDuela hamabi urte eskaini zuten lehen aldiz, eta luzaroan izan zen antzokietan\nJuan Antonio Urbeltzek ekoitzi zuen Zortziko dantza ikuskizunak beste ibilbide bat abiatuko du igandetik aurrera. Estreinako aldiz taularatu zenetik —duela hamabi urte— hainbat aldaketa jasan ditu, baina oraingoa handiena izango da. Izan ere, garai haietako handitasuna alde batera utzi eta agertoki txikiagotara moldatu dute emanaldia.\nFrantziako nazioarteko folklore jaialdi baterako pestatu zen Zortziko, 1988an. Ikuskizun horretan 200 dantzari eta 20 musikari izan ziren agertokiaren gainean, eta arrakasta handia izan zuten. Garai berrietara egokitzeko aukera ikusi du orain Urbeltzek, eta igandean dantzaldia beste formato batean aurkeztuko da. «Dantzari eta musikari gutxiago izango ditugu, baina kalitatea berdintzeko asmoa dugu», azpimarratu zuen zuzendariak atzoko prentsaurrekoan. Eskaini zituen datuen arabera, 70 dantzarik eta dozena bat musikarik hartuko dute parte ikuskizunean. «Eta kopuruak edozein dantza taldearena bikoizten du; beraz, ez da eskasa», nabarmendu zuen.\nZortziko dantza ikuskizuna atzera taularatzea ere erronka da Juan Antonio Urbeltzentzat: «Erronka interesgarria, aurrerantzean emanaldiak formato txikiagoan eskaintzeko parada ematen didalako». Horren haritik, beste toki batzuetan emanaldiak prestatzeko aukera zabalik ikusten du.\nAntzinako euskal dantzak taularatzen esperientzia zabala du Urbeltzek. Harenak dira, besteak beste, Alakiketan, Murixka edo Kondharian (dantza eta ipuinak biltzen zituen ikuskizun arrakastatsua).\nZenbait gehikuntza orijinalari\nUrte asko dituen ikuskizuna izanik, oraindik ere aldaketak jasan ditu Zortziko-k. Hori dela eta, Aguraingoa «benetako estreinaldia» dela azpimarratu du ikuskizuneko zuzendariak. Guztira, hamahiru atalek osatuko dute emanaldia, eta bi ordu inguru iraungo du. Tarte horretan sokadantzak, ezpata-dantzak eta Zuberoako dantzak ikusiko dira, besteak beste.\nIkuskizunak aurretik zituen dantzaldiez gain, beste bi gehitu zaizkio: Alakiketan ikuskizunetik Gipuzkoako sokadantza moldatu da, eta Kondharian-etik zazpi ahuntzen dantza, Nafarroako Otsagi herriko dantza bat.\nTalde ugaritako musikari eta dantzariak oholtzan\nNahiz eta duela hamabi urteko Zortziko baino pertsona eta azpiegitura gutxiago behar izan, talde eta toki askotatik aukeratutako dantzariek eta musikariek hartuko dute parte. Dantzarien kasuan, gehienak gipuzkoarrak izango dira. Elgoibarko Aritz, Donostiako Argia edo Añorgako Arkaitz taldeetako kideak, esaterako. Haiekin batera, Iturengo zanpantzarrak edo Claude Iruretagoienaren taldeko dantzariak. Musikariei dagokienez, gehienak Argiakoak izango dira, Iruñeko Ezpelur taldekoak lagunduta.\nAguraingo Harresi aretoak 400 lagunentzako tokia du, eta sarreren salneurria 600 pezetakoa izango da.\nJuan Antonio Urbeltz; Zuzendaria\n«Aguraingoa erronka interesgarria da, dantzari eta musikari gutxiago erabiliko baititut orain emanaldietan»


Euskararen Ginkanan izena emateko epea otsailaren 18an amaituko da - Topagunea | Euskaltzaleen Topagunea\n> Topaberri > Euskararen Ginkanan izena emateko epea otsailaren 18an amaituko da\nEuskararen Ginkanan izena emateko epea otsailaren 18an amaituko da\nnork Euskaltzaleen Topagunea • 2015/02/13 • 0 iruzkin\nDatorren astean, otsailaren 18an, amaituko da Euskararen Ginkanan izena emateko aukera. Azken egunak dira beraz, taldea osatu eta lehiaketaren webgunean izena emateko.\nBigarren fasea, apirilaren 18ko final handia izango da, Donostian kokatuta dagoen Ekogunea parkean. Bertan lehen fasean puntu gehien lortu dituzten 4 talde parte-hartzaileak lehiatuko dira.\nIzena ematea urtarrilaren 23an hasi eta otsailaren 18an amaituko da. Izen ematea gauzatzeko, www.euskararenginkana.net webguneko formularioa betetzeaz gain, talde bakoitzak bere burua eta babestu nahi duen euskararen aldeko egitasmoa aurkeztu beharko ditu bideo labur batean.\nwww.euskararenginkana.net / euskararenginkana@ekogunea.net\n← Topaldia, kultur jarduera berritzeko gogoeta gune


Udaleko Hezkuntza departamentuak antolatuta, jaialdi honetan parte hartu ahal izango dute gutxienez hamar eta gehienez hamabost neska-mutilez osatutako herriko taldeek; partaide guztiek 16 urte bête gabekoak izan beharko dute eta bakoitzak bere taldearen izena agerian eraman beharko du.\nEGUBERRIETAKO LEHEN PLANAK IRUNEN\nIrungo 2019ko Eguberrietarako aurreikusitako planen berri izaten ari gara pixkanaka-pixkanaka. Agendan hainbat izen nabarmentzen dira: Ismael Serrano, OTko Gisela, Luis Piedrahita edo Anhony Blake, besteak beste. Ez galdu hurrengo asteetako egutegiaren xehetasunik.


Amayur, XXXVIII, 1932-II-13\nEuzko araudia badabil\nAgur, euzkaldunak. Berri onak ditugu oraiko ontan. Joan den igandean bildu ziran Gazteizen ezker-ezkubiko jendeak ta ederki artu omen ziren alkarrekin. Batzorde bat egin dute lanak azkarrago eramateko ta batzorde ontan da idazkaria Garzia Larratxe'tar, naparra bera. Laupabost egun emanen omen dituzte lana buruatzeko. Au eginda agertuko omen dira berriz ere batzarrera. Ta andik etortzeko da erabaki larri bat, Euzkadiko udal guziak deitzekoa araudi au onartzeko. Larratxek erran zuen nola Erribera atzera xamar dabilen zer ontan ta bertan zerbait egiteko jendearen esnagarri.\nEuzkotar guziok pozez zoraturik gitu araudiaren erdiesteak ta ezin dugu ulertu jendea den araudiaren etsaia edo nai-eza. Itxumen gaitza dugu au bestela elitzake bihi bat geldituko araudira leia gabe. Orra katalanak nola ditugun araudian erratuak. Oiek ez dira, ez, zozoak. Ta araudia oiek ba dute onesgarri, guk are geiago. Okek autonomi eleak ekarri baño len, mutilak ginen gu, fuero direlako oiez bazterrak inarrosiz. Zertarako ba? Oraiko ontan ixiltzeko ala? Bear gorrietan erakusten dira gizonak. Oraikoa dugu gure erakustekoa. Atzera egiten ba dugu, ondorengoek gaitzetsiko gitu ta zuzenez.\nJosu eskoletik aizatua\nZakurrak dabiltz ozkaka. Ta batean badabil libertade galanta. Ta onen izenean, sinismenari jazarri egiten diote. Bapo zeok! Sinistea du gizonak golkoena, maitiena. Zelako libertadea duk ori, arranotan, gizonari nai diola ekendu barreneko den kutuna! Non dugu olakorik ikusia? Bañan euzkaldun fededun, dio erran zaharrak ta oraintxe agertu bear dugu guk gure zain azkarra. Ezgero asi arranguraka ta zinkurinetan. Ez. Asi bear dugu eskolak idekitzen bazter guzietan, eskola euzkotar ta kistarrak edo kistar ta euzkotarrak nai baduzie. Jeltzaleak asi dira Bizkaian, ta Gipuzkoan asi dire bertsu, ta Naparrun ere bai asiko dire berandu gabe. Ez da deus irabazten oiuka ta deiadarrez ibiliz. Itzetan izan gera zugur euzkaldunak, eginetan ordean luze. Ager giten orai ere beti bezala ta eutsin dezogun gure sinismenari len baño azkarrago. Kanpoko ikurrak badituzte ekenduak onez geroz, Josu ez dadila beinere suntsi gure biotzetik. Ala biz.\nJosulaunak barreia ta bulus\nSakatu joan dire josulaunak, sekuleko gaizkintza egin badiezten ere beren izen on ta ogasunetan. Ozan joanak dire Josuren iduriko, deus errarik ez dutela artu beren baitan buluskileri aitzi. Doipuruaren oñordekoak ola erraten zuen lengo egunean miresgarria dela beren jasamena. Usueneko den lañoak estalduak ditu irañez ta laidoz. Agoa ideki gabe joan dira. Arien baitan egin den ohointza ez da atzentzekoa. Madrilleko basurdiek egindako legeak agintzen du inori ere ez ekentzeko bere ongiak. Ta josulauneri ekendu dizkiezte. Inori ere ez jazartzeko aren sinismena edozein den ere, ta katoliko-apezak direlakotz barreiatuak izan dira. Basurde tzarrok esaten dute españarren zorionaren esketan ari direla ta erra gaiztoa ta asalda besterik ez dakarte. España atzeratua dugu eun urtez gutienik, orai ere deraman eginbide basa ontaz baidugu atzera gelditu-bearra areago ere.\nOla deritza berriki argitaldu ingurti bat, eder-ederra. Tira izugarria izan da atera ta bereala. Goreste gaitzak ditu bazter guzietan altxutuak non eta aitzeko beitire aleak oro. Emen, Iruñako Euzko Etxean dugu salgai. Norbait bada artugabea oraindik, leia bedi eskatzeko ondarrak gelditzen beitire ta emendik iruzpalau egunen buruan, zinak. Edergarriak baiditu ausar ta bereziak alare, bakan ikusizkoa. Ta mamia, gozo-gozoa, abertzale utsa dena 2.50 ptan duzue salgai Iruñako Centro Vasco-n, reembolso dela bide bialtzen da ere bai.


LANAREN EKONOMIA: Hurrengo krisia, gero eta hurbilago - Arrosa\nLanaren ekonomia 2018/11/26\nEAEko adierazle makroekonomiakoen joerak familien konfiantzan murriztu du. Kapitalismoak bultzatzen duen ekonomia kolaboratiboa aztertu dugu. Lander Arretxeak, Argiako kazetaria, musikarien sindikatua elkarrizketatu du. Aurreikuspen makroekonomikoak gero eta ahulagoak dira, patronal eta finantza erakundeek hau baieztatu dute; eta familien konfiantza gero eta ahulagoa da; ba al dago datorren krisialdia gelditzeko aukerarik?, galdera honi erantzuten saiatu dira Endika Alabort Amundarain eta Jon Bernat Zubiri ekonomialariak.\nPosted in Lanaren ekonomiaTagged #Argia astekaria #ekonomia #Endika Alabort Amundarain #Jon Bernat Zubiri #Lanaren ekonomia


ERREKALDE AUZOAK, KULTURA ETA HEZKUNTZA SAILAK ANTOLATUTAKO ZIRKUALDEREN, ZIRKUKO ARTEEN JAIALDIAREN, SEIGARREN EDIZIOA JASOKO DU ASTEBURU HONETAN – Bilbao Kultura\nHome » Berriak » Bilbao Kultura @eu » ERREKALDE AUZOAK, KULTURA ETA HEZKUNTZA SAILAK ANTOLATUTAKO ZIRKUALDEREN, ZIRKUKO ARTEEN JAIALDIAREN, SEIGARREN EDIZIOA JASOKO DU ASTEBURU HONETAN\nZirkualde” programak, zirkuko diziplinetan espezializatuta dauden baina antzerkiarekin, umorearekin, clown-aren jolasarekin edo dantza akrobatikoarekin fusioa egiten duten zazpi konpainiaren ikuskizunak eramango ditu Errekalde plazara, EKAINAREN 5etik 7ra.\nErrekaldeko VI. Zirku Jaialdia Bilboko Udaleko Kultura eta Hezkuntza Sailak antolatu duen kaleko programazio deszentralizatuaren parte da, eta helburua Hiriko auzoetara antzerkia, musika, magia eta zirkua eramatea da, ikus-entzule guztientzako akrobaziekin, malabareekin eta umorearekin.\nErrekalde auzoak “Zirkualde” Zirku Jaialdiaren seigarren edizioa jasoko du asteburu honetan (EKAINAREN 5etik 7ra). Jaialdiak, zirkuko arteetan espezializatutako zazpi konpainiaren ikuskizunak eramango ditu auzoko plazara: hiru Euskal Herrikoak izango dira, bi Kataluniakoak, bat Andaluziakoa eta beste bat Frantziatik etorritakoa. Ekimenaren helburua, udan gure hiriko kaleak animatzea eta hiritarrei kaleko zenbait arte eszeniko mota hurbiltzea da, oraingo honetan, zirkuko arteetan oinarritutako programaren bitartez.\nProgramazioaren barruan, mota askotako ikuskizunak jasotzen dira, ikus-entzule guztientzat, zirku tradizionalaren hoberena, akrobaziak, malabareak edo orekak, kaleko antzerkiarekin, zuzeneko musikarekin, clown lanarekin, umorearekin, dantza akrobatikoarekin edo aireko jolasekin uztartzen dituzten zazpi konpainiaren eskutik.\nPrograma, Dikothomia euskal konpainiaren “Spazi…O” ikuskizunarekin hasiko da OSTIRAL honetan, arratsaldeko 19:00etan. Zirku garaikide ikuskizuna da, eta pertsonaiek euren bizipenak erakusten dituzte, binaka egindako mugimenduen, orekaren, objektuen manipulazioaren eta aireko tekniken bitartez. Inaugurazio jardunaldiak Zen del Sur andaluziarren “Heian” ikuskizuna ere jasoko du. Ikuskizun horrek, zuzeneko musika, dantza akrobatikoa eta zirkua fusionatzen ditu, ikus-entzuleari indarrez eta sentsibilitatez kargatutako proposamena eskaintzeko.\nHurrengo egunean, LARUNBATEAN, leku berean, Errekaldeko Plazan, programazioa arratsaldeko 18:00etan hasiko da, bata bestearen ostean eskainiko diren hiru ikuskizunekin, Cia Sainete, Compagnie Yi Fan eta La Corcoles taldeen eskutik. Oso proposamen eszeniko desberdinak eskainiko dituzte, bainuontzi baten inguruko clown jolasa, sokaren gainean egindako orekak, edo La Corcoles talde katalanak eskainiko duen “Gris”, dantza-antzerki, keinu eta ikus-poesia ikuskizuna, dantza-antzerkitik landuta dagoen eta ikus-entzule guztientzat egokia den funanbulismo bakarrizketa.\n“Zirkualderen” aurtengo edizioa IGANDEAN amaituko da, beste bi talderekin. Ikus-entzuleek ondo ezagutzen duten Malas Compañías talde bilbotarrak, protagonista txatarra izango den ikuskizun berria eskainiko du, izan ere, metalezko ontziak gora eta behera dabiltzan mundua irudikatzen du, guztia ere akrobaziarekin, umorearekin eta kaleko antzerkiarekin uztartuta.\n“Zirkualderen” edizio honi Kataluniako Companya Jordi Bertrán izenekoak emango dio amaiera, “Strada” ikuskizunarekin. Txotxongiloak eta pailazoak dituen zirku emanaldia da, eta bertan Chaplin, Fellini… bezalako maisu handien funtsa jasotzen da. Zirkuaren arriskua eta poetika, txotxongiloen samurtasuna eta pailazoaren askatasun izaera espazio eszeniko berean elkartzen diren oinordetza artistikoa eta gizatiarra.\nEGITARAUA / ERREKALDEKO VI. ZIRKU JAIALDIA, “ZIRKUALDE”\n← DEUSTUA – SAN INAZIO BARRUTIAK, EUSKARAZKO MUSIKARI ESKAINITAKO EUSKARAZKO MUSIKA LEHEN(A) BARRUTIAN PROGRAMAREN BIGARREN EDIZIOA JASOKO DU EKAINEAN\nPETROS MÁRKARIS, ALMUDENA GRANDES, JOSÉ MIGUEL MULET EDO YASMINA KHADRA BEZALAKO IDAZLEAK IGAROKO DIRA BIDEBARRIETA KULTURGUNETIK BILBOKO LIBURU AZOKAK IRAUTEN DUEN BITARTEAN →